Diari Oficial de la Generalitat Valenciana


Sumari del DOGV 2602, del 10-10-1995 (1995/836397)

RESOLUCIÓ de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació de l'acord marc de col·laboració entre la Conselleria d'Educació i Ciència i la Fundació Institut Valencià d'Estudis del Transport (IVET).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2602

Data del DOGV
:   10-10-1995

Secció del DOGV
:   ALTRES DISPOSICIONS

Número del document
:   1995/836397


Data del document
:   02-10-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 2 d'octubre de 1995, de la Direcció General de Coordinació Institucional i Secretariat del Govern, per la qual es disposa la publicació de l'acord marc de col·laboració entre la Conselleria d'Educació i Ciència i la Fundació Institut Valencià d'Estudis del Transport (IVET).   
Subscrit, després de la tramitació reglamentària, entre la Conselleria d'Educació i Ciència i la Fundació Institut Valencià d'Estudis del Transport (IVET), el dia 30 de març de 1995, un acord marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'acord esmentat, que ha quedat inscrit en el Registre de Convenis amb el número 0694/95, i que figura com a annex d'aquesta resolució.  
València, 2 d'octubre de 1995.- La directora general de Coordinació Institucional i Secretariat del Govern.  
Acord marc de col·laboració entre la Conselleria d'Educació i Ciència i la Fundació Institut Valencià d'Estudis del Transport (IVET)  
València, 30 de març de 1995  
Reunits,  
D'una banda:  
El Sr. Joan Romero González, conseller d'Educació i Ciència, fent ús de les atribucions previstes en l'article 35 de la Llei 5/1983, de 30 de desembre, de Govern Valencià,  
I de l'altra:   
El Sr. Arturo Virosque Ruiz, president de la Fundació Institut Valencià d'Estudis del Transport (IVET), en nom i representació d'aquesta entitat.  
Exposen  
Que la implantació a la Comunitat Valenciana del nou sistema educatiu regulat en la LOGSE i en particular la Formació Professional Específica, farà necessària una estreta col·laboració entre el món educatiu i el productiu.  
Que és una responsabilitat compartida pels sectors empresarials i l'administració educativa aconseguir cada vegada millors nivells de qualificació professional dels futurs treballadors.  
Que la Unió Europea planteja reptes importants en el camp educatiu i del mercat de treball que només accions coordinades de diferents institucions permetrà afrontar-les amb garantia.  
Per tot això exposat, els compareixents,  
Acorden  
Primer. Establir mecanismes de coordinació que permeten estendre la xarxa d'empreses valencianes on els alumnes de Formació Professional Específica puguen realitzar les pràctiques formatives en centres de treball (FCT).  
Segon. La Fundació Institut Valencià d'Estudis del Transport (IVET), exercirà les accions que estime convenients davant les associacions empresarials del sector del transport per a possibilitar que els alumnes de Formació Professional Específica puguen utilitzar, en determinades circumstàncies, instal·lacions i mitjans que, per les seues característiques, siguen propis del sistema productiu.  
Tercer. La fundació Institut Valencià d'Estudis del Transport (IVET), col·laborarà amb la Conselleria d'Educació i Ciència, a través de la Direcció General d'Ordenació i Innovació Educativa, en la concreció dels dissenys curriculars de la Formació Professional Específica, especialment en el cicle formatiu de grau superior, la titulació de la qual és tècnic superior en gestió del transport.  
Quart. La Conselleria d'Educació i Ciència elaborarà la normativa per a, en col·laboració amb l'IVET, fer possible la participació d'especialistes del sector en les tasques docents que els són atribuïdes en els reials decrets pels quals s'estableixen els títols de Formació Professional Específica.  
Cinquè. La Fundació Institut Valencià d'Estudis del Transport (IVET) col·laborarà amb la Conselleria d'Educació i Ciència en la realització d'accions formatives dirigides al perfeccionament professional dels professors.  
Sisè. La Conselleria d'Educació i Ciència i la Fundació Institut Valencià d'Estudis del Transport (IVET), establiran vies de col·laboració per a la realització de tot tipus d'accions que puguen beneficiar ambdues institucions.  
Setè. Per tal de complir els objectius i les obligacions derivats d'aquest acord, es crea una comissió que estarà constituïda per:  
- El director general d'Ordenació i Innovació Educativa, o la persona que hi delegue, a qui correspondrà la presidència.  
- Dos representants de l'àrea de Formació Professional, nomenats pel director general d'Ordenació i Innovació Educativa.  
- Dos representants de la Fundació Institut Valencià d'Estudis del Transport (IVET), nomenats pel seu president.  
Vuitè. Les obligacions econòmiques que comporten per a la Conselleria d'Educació i Ciència les accions que es realitzen en virtut d'aquest acord-marc seran fixades anualment en acords singulars, i quedaran supeditades a l'existència de crèdit en cada exercici econòmic.  
Novè. Aquest acord-marc entrarà en vigor en el moment de la signatura i tindrà una durada d'un any, prorrogable automàticament per períodes de temps iguals, llevat que hi haja denúncia expressa d'una de les parts que s'haurà d'efectuar amb una antelació mínima de dos mesos previs a l'inici del curs escolar.  
Com a prova de conformitat el signen en tres exemplars, en el lloc i la data indicats més amunt.  
El conseller d'Educació i Ciència: Joan Romero González.  
El president de la Fundació Institut Valencià d'Estudis del Transport: Arturo Virosque Ruiz.